32004R1132
L 219/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1132/2004 AL COMISIEI
din 18 iunie 2004
de modificare a Regulamentului (CEE) nr. 1764/86 și a Regulamentului (CE) nr. 1535/2003 în ceea ce privește produsul tradițional kunserva
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor transformate pe bază de fructe și legume (1), în special articolul 6 alineatul (1),
întrucât:
(1)
Regulamentul (CEE) nr. 1764/86 al Comisiei din 27 mai 1986 privind cerințele minime de calitate ale produselor pe bază de roșii eligibile pentru acordarea ajutorului pentru producție (2) stabilește definiția concentratului de roșii care pot face obiectul unei cereri de ajutor pentru producție.
(2)
Regulamentul (CE) nr. 1535/2003 al Comisiei din 29 august 2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutor în sectorul produselor transformate pe bază de fructe și legume (3) stabilește lista produselor care pot face obiectul unei cereri de ajutor pentru producție.
(3)
Kunserva este un produs maltez tradițional, bine definit, și este necesar ca roșiile utilizate pentru producția acestui produs să poată face obiectul unei cereri de ajutor pentru producție începând cu data aderării Maltei la Uniunea Europeană.
(4)
Prin urmare, este necesar să se modifice Regulamentele (CEE) nr. 1764/86 și (CE) nr. 1535/2003 în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a produselor transformate pe bază de fructe și legume,
ADOPTĂ PREZENTUL REGULAMENT:
Articolul 1
Regulamentul (CEE) nr. 1764/86 se modifică după cum urmează:
1.
Articolul 8 se înlocuiește cu următorul text:
„Articolul 8
În sensul prezentului titlu, «suc de roșii» și «concentrat de roșii» reprezintă produsele definite la articolul 2 punctele (11), (12) și (18) din Regulamentul (CE) nr. 1535/2003 al Comisiei (4).
2.
Articolul 9 se înlocuiește cu următorul text:
„Articolul 9
(1) Sucului de roșii și concentratului de roșii li se pot adăuga exclusiv următoarele ingrediente:
(a)
sare obișnuită (clorură de sodiu),
(b)
condimente naturale, ierburi aromate și extractele lor, arome naturale.
De asemenea, în ceea ce privește kunserva, trebuie să se adauge o cantitate de zahăr care reprezintă între 8 și 25 % în greutate din produsul final.
(2) Acidul citric (E 330) poate fi utilizat ca aditiv la fabricarea sucului de roșii și a concentratului de roșii.
La fabricarea sucului de roșii cu un conținut de substanțe uscate mai mic de 7 %, se poate utiliza acidul ascorbic (E 300). Cu toate acestea, conținutul de acid ascorbic nu trebuie să depășească 0,03 % în greutate din produsul finit.
La fabricarea concentratului de roșii praf poate fi utilizat oxidul de siliciu (551). Cu toate acestea, conținutul de oxid de siliciu nu trebuie să depășească 1 % în greutate din produsul finit.
(3) Cantitatea de sare obișnuită care trebuie adăugată:
(a)
nu poate depăși 15 % în greutate din conținutul de substanțe uscate pentru concentratul de roșii care are un conținut de substanțe uscate mai mare de 20 %;
(b)
nu poate depăși 3 % din greutatea netă pentru celelalte concentrate de roșii și pentru sucul de roșii;
(c)
trebuie să fie între 2 și 5 % în greutate pentru kunserva.
Pentru stabilirea cantității de sare obișnuită care trebuie adăugată, conținutul natural de cloruri este considerat egal cu 2 % din conținutul de substanțe uscate.”
Articolul 2
La articolul 2 din Regulamentul (CE) nr. 1535/2003, se adaugă următorul punct:
„18.
kunserva: produsul obținut din concentratul de suc ce roșii obținut direct din roșii proaspete cu adaos de zahăr și de sare, cu un conținut de substanță uscată cuprins între 28 și 36 %, ambalat în recipiente închise ermetic care au mențiunea kunserva și care intră sub incidența codului NC ex 2002 90”.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la data intrării în vigoare a Tratatului de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iunie 2004.